section_heading: 2007. – 2010.: Lady Starlight, The Fame, The Fame Monster i ugovor s Interscope Recordsom
paragraph_text: Prošireno izdanje „The Fame“-a, „The Fame Monster“ izdano je 18. studenog 2009. Prvi singl s „The Fame Monster“-a, donio je nešto najbolje što smo dosad čuli od Gage – slažu se i kritika i publika – pjesmu „Bad Romance“ koja je postala apsolutni hit godine i osvojila sve nagrade koje je mogla – tri Grammyja i 7 MTV Video Music Awards-a. Bila je broj jedan u preko 20 zemalja svijeta, prodana u preko 12 milijuna primjeraka, dok je spot za pjesmu dugo vremena bio najgledaniji- danas ima preko 500 milijuna pregleda. Drugi singl, „Telephone“, Gaga je otpjevala sa slavnom Beyonce. Upravo ta dva spota, za „Bad Romance“ i „Telephone“ proglašeni su jednim od najboljih spotova ikad snimljenih, od MTV-a pa sve do magazina Rolling Stone. Iako je Gaga oduvijek bila kontroverzna i trn u oku mnogima, tek je trećim singlom „Alejandro“ dobila prve veće zabrane- spot je dugo vremena bio zabranjen za mlađe od 18 na YouTubeu, a na MTV-u počeo se puštati tek tri tjedna nakon izdavanja, jer je Gaga morala snimiti neke nove, „pristojnije“ scene kako bi bio prilagođen za gledatelje. Ipak, singl je postigao ogroman uspjeh te danas na YouTubeu ima gotovo 200 milijuna pregleda. U tom se razdoblju Gaga upisala u povijest kao prva osoba čiji su videospotovi na YouTubeu imali više od milijardu pregleda (danas ih ima gotovo dvije i pol milijarde). Već 27. studenog 2009. Gaga je krenula na svoju drugu turneju, najveću do sada. „The Monster Ball Tour“ imala je 201 nastup te je zaradila više od 230 milijuna dolara – danas je upisana kao jedna od 15 najvećih turneja svih vremena, koja je gotovo u potpunosti bila rasprodana s posjećenosti većom od 2 i pol milijuna.